**Seminár John Marshall Law School – Telč – November 2018**

Milé kolegyne, milí kolegovia,

ak ste ešte nikdy nepočuli o John Marshall Law School z amerického Chicaga, zbystrite pozornosť. Ja som sa na konci novembra zúčastnila ich seminára o americkom práve organizovanom v spolupráci s ČAK a SAK. Ide o seminár s dlhoročnou tradíciou – tento rok sa konal už jeho 18ty ročník. Je až neuveriteľné, ako som prvé dni po návrate zo seminára obohatená o nové skúsenosti priam „vyžarovala“ odhodlaním a pozitívnou energiou.

V čom teda vidím hlavný prínos tohto seminára?

V prvom rade to nebolo to len o zlepšení komunikácie v anglickom jazyku a zoznámení sa s americkým právnym systémom. Seminár mi umožnil nazrieť do praktických stránok jeho fungovania očami ľudí z americkej praxe. Pre mňa osobne to znamenalo i nastavenie zrkadla tomu nášmu právnemu systému. Lektori sa počas prednášok zároveň snažili o vytváranie vzájomnej diskusie, porovnanie podmienok toho ktorého právneho systému, a tak i o rozvíjanie kritického myslenia. Veľmi vítam, že seminár mal komornejšiu atmosféru, čo poskytovalo veľa priestoru na spomínanú vzájomnú diskusiu ako aj porovnávanie skúseností medzi českými a slovenskými kolegami i americkými lektormi.

Súčasťou programu boli taktiež živé „roleplay“, napríklad v podobe simulácie prvého klientskeho stretnutia, interaktívnej negociácie, skupinovej diskusie k aktuálnym civilizačným problémom a možností ich právneho riešenia, či spoločné sledovanie klasických filmov z amerického právneho prostredia. Okrem iného, príležitosť vypočuť si názor, resp. spoznať právnikov z iného právneho systému s bohatou, často rozmanitou praxou považujem za veľmi prínosnú. Toto všetko mi bez pochýb prinieslo prehĺbenie všeobecných právnických zručností, ktoré v našej praxi používame bez ohľadu na to, v akom právnom systéme sa nachádzame.

Pre mňa osobne bolo veľmi zaujímavé i poznanie, v akej miere sa americká verejnosť zapája do fungovania ich právneho systému – najviac prostredníctvom povinnosti byť členom poroty (tzv. „jury“) v rámci ich súdnictva. Z toho, čo nám bolo prezentované som nadobudla dojem, že Američania majú oveľa väčší záujem o veci verejné - oveľa častejšie verejne vyjadrujú svoje názory, protestujú, lobbujú, či prejavujú nespokojnosť so systémom. Miera ich občianskej uvedomelosti a zodpovednosti je podľa môjho názoru oveľa vyššia ako v našich krajinách. Samozrejme, ich demokracia má oveľa dlhšiu históriu, pričom mala svoje lepšie i horšie časy, no stále je to určite systém, z ktorého sa môžeme učiť a vziať si niečo „k srdcu“. A možno práve i týmto spôsobom zlepšiť fungovanie demokracie na Slovensku ako aj v Čechách.

Rada by som ešte vyzdvihla profesionálne kvality každého z lektorov - od bývalej sudkyne, štátneho prokurátora a kandidáta na „Attorney General“, korporátnych právnikov, dlhoročných advokátov, až k partnerovi americkej pobočky jednej z najväčších advokátskych kancelárií na svete. V Amerike je inak úplne bežné, že počas svojej právnickej kariéry vystriedate viacero právnych profesií. A práve aj lektori tohto seminára sú týmto prípadom. S ohľadom na to, čo všetko majú za sebou, by ste skôr usúdili, že budú voliť pokojnejší záver ich kariéry. Zdanie však niekedy klame. Ide o ľudí, ktorí sú stále plní odhodlania a motivácie do ďalšieho života. To na mňa pôsobilo veľmi pozitívne a motivujúco.

A ešte malá poznámka na záver, mnohí moji známi sa ma pred absolvovaním tohto seminára s údivom pýtali: „A na čo tebe bude seminár o americkom práve, teda o úplne inom právnom systéme? Ako ho vo svojej praxi využiješ?“ Vtedy som odpovedala opatrne, poukazovala som predovšetkým na zlepšenie angličtiny, získanie nových kontaktov a používala som najmä všeobecné argumenty. Dnes by som na túto otázku odpovedala pomerne vyčerpávajúcim spôsobom.

Vzhľadom na vyššie uvedené si dovoľujem vysloviť stručný záver, resp. odporúčanie: ak budete mať možnosť, seminára v Telči organizovanom John Marshall Law School sa určite zúčastnite!

**Mgr. Mariana Koníková**

advokátska koncipientka kancelárie Giese & Partner, s.r.o. – organizačná zložka